Nuuskommentaar: Glo iemand nog die SA regering?Die Suid-Afrikaanse media (sommige in elk geval) kry gereeld klappe van regeringslui. Dit het ook nou weer met onthullings oor die Fifa-skandaal gebeur, met die minister van sport, Fikile Mbalula, wat sover gegaan het om die geloofwaardigheid van die Suid-Afrikaanse regering teen die “res” op te stel. Nee, Suid-Afrikaners moet patrioties wees en blindelings aanvaar dat die regering silwerskoon is in sy handelinge, en onder meer g’n nooit g’n niemand sou omkoop om ’n wêreldbekersokkertoernooi los te slaan nie – laat staan nog twee keer ná mekaar, aldus die minister. “Verskoon my!” soos Jollie van Orkney Snork Nie-faam sou sê. As die regering ’n geloofwaardigheidsoefening wou doen, kon die tydsberekening van die minister van polisie se “Nkandla-verslag” nie op ’n slegter tyd gekom het nie. Nie eintlik in ’n land waar ’n gewese provinsiale premier gesê het dis in die haak vir politici om te lieg nie. Hy kon bygevoeg het, om te swyg en toe te smeer ook. As Mbalula ontsteld is oor wat hy in die Suid-Afrikaanse media lees, sou hy stik as hy die oorsese media lees. En nie van sensasiesoekende koerante nie. Die volgende aanhaling kom vanoggend uit die besadigde Christelik-Protestantse Nederlandse koerant, Trouw: “De secretaris-generaal (Jérôme Valcke) zou in 2008 10 miljoen dollar van de FIFA op een rekening hebben gestort die wordt beheerd door Jack Warner, een andere medewerker bij de FIFA. Warner, die sinds 2011 weg is bij FIFA, is een van de voornaamste verdachten in het omkopingsschandaal. Hij werd er vorige week officieel beschuldigd van het aannemen van smeergeld, in ruil waarvoor hij zou hebben geholpen het WK van 2010 aan Zuid-Afrika toe te wijzen.” (Trouw het op sy beurt die New York Times as bron aangedui.) Die angel is in wat nié in die berig staan nie. Die Suid-Afrikaanse regering se amptelike verduideliking word geïgnoreer. Dit gebeur wanneer ’n land se regering sy geloofwaardigheid in die internasionale gemeenskap verbeur, en die vyeblaar te verweer raak om alles te bedek. Wanneer laas het Mbalula na Suid-Afrika se posisie op die korrupsiepersepsie-indeks, en veral omkoopindeks (waar SA swakker as selfs die DRK vaar), gaan kyk? Indien hy nou sou gaan loer, sal hy skaam kry om Suid-Afrika se reputasie hieroor as so silwerskoon aan te bied. Dat pres. Jacob Zuma gaan verweer het dat korrupsie ’n Westerse konsep is, het ook nie juis gehelp om die land enige punte met geloofwaardigheid te laat verdien nie. Die Christian Science Monitor het sover gegaan om in sy afdeling vir wetenskapsartikels ’n artikel te plaas onder die opskrif “The sience behind corruption”. Fifa se “24-jaar-program van ampsdraers wat hulself verryk het deur die korruptering van sokker” (soos aangehaal uit die mededelings van die Amerikaanse departement van justisie) is aan die bod. In die artikel word ’n akademikus van die Universiteit van Iowa, Marina Zaloznaya, soos volg aangehaal: “Corruption can span large groups – such as organizations or even the populations of entire nations – if the majority of the people within them find bribery and other forms of corruption to be commonplace.” Dié artikel is die moeite werd om te lees. Die artikel haal voorts nog ’n akademikus aan wat juis na Concacef, en die geval Chuck Blazer, verwys wat as ampsdraer van Concacef in 2013 skuldig bevind is dat hy sy hande onregmatig op $6 miljoen gelê het. Concacef is die instansie waarheen die $10 miljoen wat vir Suid-Afrika as suksesvolle bieër bedoel was om die toernooi aan te bied, oorbetaal is. Wat dalk nie in Suid-Afrika die nuus gehaal het nie, is dat Australië nou ook wil weet hoekom ’n stadion waarvoor die Australiese regering meer as 200 miljoen Australiese dollar betaal het, nooit gebou is nie. Die Aussies dring nou aan op antwoorde oor wat van daardie geld geword het. Die Fifa-onthullings het ŉ sweer van wantroue in Australië oopgesteek oor hoe die bod vir die aanbied van die 2022-toernooi (wat Katar in baie verdagte omstandighede losgeslaan het) verloop het. Australië het $40 miljoen aan sy bod bestee, maar is in die eerste ronde uitgeskakel nadat die land net een stem gekry het. Ander lande wat as gashere vir die aanbied van die toernooi uitgeval het, is die VSA, Japan en Suid-Korea. Alles bymekaargetel, lyk dit of omkoopgeld ’n belangrike rol moes gespeel het. Baie Australiërs dring nou daarop aan dat die $40 miljoen bodgeld teruggeëis word. Dit lyk inderdaad of gulsige selfhelpers die hand oorspeel het, en dat Fifa se werkswyse nou donker wolkies oor verskeie lande laat hang. Afgesien van die Amerikaanse ondersoek, kyk die Switserse polisie nou na die toestaan van die bod aan Rusland (2018) en Katar (2022). Natuurlik is daar ook wye ontkennings. Danny Jordaan het op die nippertjie sy reis na Switserland om die Fifa-kongres te gaan bywoon, gekanselleer. Valcke het ’n reis na Kanada op kort kennisgewing gekanselleer. En Suid-Afrika se regering wil hê Suid-Afrikaners moet patrioties agter die regering se “silwerskoon integriteit” konsolideer. Eina! Ai, hoe mors ek nou vuurwarm koffie op my silwerskoon hemp.